Mary Wever-Laclé

Mary Silvany Filomena Wever-Laclé (☆ 13 di augustus 1947 na Aruba - † 5 di november 2020 na Aruba) tabata un empresario y politico Arubiano. E tabata minister di Enseñansa y Labor di Aruba di 17 di juni 1998 te 30 di october 2001.

 Biografia 
Mary Laclé a nace 13 di augustus 1947 como yiu di Maria Croes y Leonardo (Netty) Laclé. Su tata tabata politico di AVP, miembro di conseho insular for di su inicio na 1951, diputado di Colegio Ehecutivo y miembro di parlamento di Antias Hulandes. Cu su 12 aña el a wordo manda un internaat na Monster, Hulanda, un scol caminda multiple otro yiunan di politico tambe tabata bay scol. Un aña despues el a regresa Aruba pa motivo cu su tata a haya un stroke. Na 1967 el a caba MULO na Maria College. 

Entre 1967 y 1970 Wever-Laclé tabata traha pa ALM como ground passenger handler. Den e periodo aki e tabata activo como bendedor di productonan manera lingerie, paña di cama, serbete. Desde añanan 70 e tabata empresario na Oranjestad y doño di e negoshi "Masyfral", bendiendo articulo y asesorio di fiesta, ballet, casamento, carnaval, cosemento y obra di man. Ademas e tabata miembro activo di Aruba Tivoli Club (ATC), e club social mas bieu di Aruba, unda e tabata dirigi e comision di dama.thumb|220px|left|"Monumento 18 di maart" na Oranjestad

Na 1991 e tabata cofundado di "Fundacion 18 di maart" y a fungi como presidente di 1991 te 2018. E fundacion tin como meta pa tene e historia constitucional y politico di Aruba bibo y ta maneha na Plaza 18 di maart den Oranjestad e Monumento 18 di maart, inaugura na 1996. 

Wever-Laclé tabata casa cu Alvin Wever y hunto nan tabatin dos yiu muhe. Dia 14 di november 2020 e ta fayece na Horacio Oduber Hospital na edad di 73 aña a causa di e virus COVID-19.

Category:Hende
Category:Politico di Aruba
Category:Minister di Aruba